Document ID: 32013R0068

REGULAMENTUL (UE) NR. 68/2013 AL COMISIEI
din 16 ianuarie 2013
privind Catalogul cu materii prime pentru furaje
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 767/2009 al Parlamentului European și al Consiliului din 13 iulie 2009 privind introducerea pe piață și utilizarea furajelor, de modificare a Regulamentului (CE) nr. 1831/2003 al Parlamentului European și al Consiliului și de abrogare a Directivei 79/373/CEE a Consiliului, a Directivei 80/511/CEE a Comisiei, a Directivelor 82/471/CEE, 83/228/CEE, 93/74/CEE, 93/113/CE și 96/25/CE ale Consiliului și a Deciziei 2004/217/CE a Comisiei (1), în special articolul 26 alineatele (2) și (3),
întrucât:
(1)
Regulamentul (UE) nr. 575/2011 al Comisiei din 16 iunie 2011 privind Catalogul cu materii prime pentru furaje (2) (denumit în continuare „catalogul”) a înlocuit prima versiune a Catalogului cu materii prime pentru furaje prevăzută în Regulamentul (UE) nr. 242/2010 al Comisiei din 19 martie 2010 de întocmire a Catalogului cu materii prime pentru furaje (3).
(2)
Reprezentanții corespunzători ai sectoarelor europene ale hranei pentru animale au elaborat modificări ale Regulamentului (UE) nr. 575/2011, consultându-se cu alte părți vizate, în colaborare cu autoritățile naționale competente și luând în considerare experiența relevantă dobândită din avizele emise de Autoritatea Europeană pentru Siguranța Alimentară și evoluțiile științifice sau tehnologice.
(3)
Aceste modificări se referă la noi înregistrări ale procedurilor de tratare și ale materiilor prime și la ameliorări ale înregistrărilor existente, în special pentru derivații de ulei și de grăsimi.
(4)
În plus, modificările se referă la conținuturile maxime de impurități chimice rezultate din procesul de producție al acestora sau din adjuvanți tehnologici, care urmează să fie stabilite în conformitate cu punctul 1 din anexa I la Regulamentul (CE) nr. 767/2009. Ar trebui să se aplice norme specifice pentru fostele produse alimentare, de exemplu, excedentul de producție, produse deformate sau alimente cu termenul de valabilitate expirat care au fost produse în conformitate cu legislația UE în domeniul alimentar.
(5)
Condițiile prevăzute la articolul 26 din Regulamentul (CE) nr. 767/2009 sunt îndeplinite.
(6)
Dat fiind numărul foarte ridicat de modificări care urmează să fie aduse Regulamentului (UE) nr. 575/2011, este adecvat, din motive de coerență, claritate și simplificare, să se abroge și să se înlocuiască regulamentul respectiv.
(7)
Este adecvat să se reducă povara administrativă asupra operatorilor oferind o perioadă de timp care să permită o conversie progresivă a etichetării pentru a se evita perturbarea inutilă a practicilor comerciale.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se creează Catalogul cu materii prime pentru furaje la care se face trimitere la articolul 24 din Regulamentul (CE) nr. 767/2009, astfel cum s-a stabilit în anexa la prezentul regulament.
Articolul 2
Regulamentul (UE) nr. 575/2011 se abrogă.
Trimiterile la regulamentul abrogat se interpretează ca trimiteri la prezentul regulament.
Articolul 3
Materiile prime pentru furaje care au fost etichetate în conformitate cu Regulamentul (UE) nr. 575/2011 înainte de 19 august 2013 pot fi, în continuare, introduse pe piață și utilizate până la epuizarea stocurilor.
Articolul 4
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 ianuarie 2013.

Labels: 12
3
6